CELEX: 62018TN0426
Language: fi
Date: 2018-07-11 00:00:00
Title: Asia T-426/18: Kanne 11.7.2018 –Bizbike ja Hartmobile v. komissio

24.9.2018   
            
            
               FI
            
            
               Euroopan unionin virallinen lehti
            
            
               C 341/21
            
         
      Kanne 11.7.2018 –Bizbike ja Hartmobile v. komissio
      (Asia T-426/18)
      (2018/C 341/32)
      Oikeudenkäyntikieli: englanti
      
         Asianosaiset
      
      
         Kantajat: Bizbike (Wielsbeke, Alankomaat), Hartmobile BV (Amsterdam, Alankomaat) (edustaja: R. MacLean, Solicitor)
      
         Vastaaja: Euroopan komissio
      
         Vaatimukset
      
      Kantajat vaativat unionin yleistä tuomioistuinta
      
                  —
               
               
                  tutkimaan kanteen
               
            
                  —
               
               
                  kumoamaan Kiinan kansantasavallasta peräisin olevien sähköpolkupyörien tuonnin kirjaamisvelvoitteesta 2.5.2018 annetun komission täytäntöönpanoasetuksen (EU) 2018/671 (1) kannekirjelmässä esitettyjen perustelujen perusteella
               
            
                  —
               
               
                  velvoittamaan Euroopan komission ja väliintulijat korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kantajat vetoavat kanteensa tueksi viiteen kanneperusteeseen.
      
               
                  1)
               
               
                  Ensimmäinen kanneperuste perustuu tosiseikkoja ja oikeudellisia seikkoja koskevaan ilmeiseen arviointivirheeseen, jonka vuoksi on rikottu asetuksen 2016/1036 (2) 10 artiklan 4 kohdan c alakohtaa ja erityisesti vaatimusta polkumyyntiä koskevasta tuojien tietoisuudesta ja unionin tuotannonalalle aiheutuneesta vahingosta tuontien kirjaamisvelvoitteeseen nähden.
               
            
               
                  2)
               
               
                  Toinen kanneperuste perustuu oikeusvarmuuden ja luottamuksensuojan periaatteiden loukkaamiseen asetuksen 2016/1036 10 artiklan 4 kohdan c alakohtaa sovellettaessa.
                  Kantajat väittävät, että asetuksella 2018/671 loukataan oikeusvarmuuden periaatetta, kun siinä vaaditaan kantajien tietoisuutta väitetystä polkumyynnistä ja väitetystä vahingosta sekä tosiasiallisesta tilanteesta ennen kuin mitään oikeudellisia toimenpiteitä on toteutettu.
                  Asetuksella 2018/671 loukataan kantajien mukaan myös luottamuksensuojan periaatetta, koska siinä tulkitaan edellytettyä tietoisuutta tavalla, joka olisi tehnyt tuontien kirjaamismenettelyn poikkeuksellisen luonteen ja sitä koskevat vaatimukset tehottomiksi.
               
            
               
                  3)
               
               
                  Kolmas kanneperuste perustuu tosiseikkoja ja oikeudellisia seikkoja koskevaan ilmeiseen virheeseen, joka johtuu asetuksen 2016/1036 10 artiklan 4 kohdan d alakohdan ja asetuksen 2016/1037 (3) 16 artiklan 4 kohdan d alakohdan rikkomisesta, koska kaikkea merkityksellistä näyttöä, joka koskee niitä merkityksellisiä taloudellisia tekijöitä, jotka vaikuttavat unionin tuotannonalan tulokseen, ei arvioitu vahingon ja kyseessä olevien tuotteiden tuontien välisen syy-yhteyden toteamiseksi.
               
            
               
                  4)
               
               
                  Neljäs kanneperuste, joka perustuu kantajien puolustautumisoikeuksien loukkaamiseen, koska niiden ei annettu laajasti ja ajoissa tutustua kantelijoiden esittämiin keskeisiin asiakirjoihin, minkä vuoksi kantajat eivät ole voineet kiistää asianmukaisesti ja tehokkaasti kantelijoiden väitteitä tuontien kirjaamisvelvoitteen lainmukaisten vaatimusten täyttymisestä.
               
            
               
                  5)
               
               
                  Viides kanneperuste, joka perustuu siihen, että asetus 2018/671 ei sisällä riittäviä perusteluja tuontien kirjaamisvelvoitteen oikeuttamiseksi eikä sillä ole erityisesti asianmukaista perustaa sille väitteelle, että Kiinan kansantasavallasta peräisin olevan tuonnin jatkuva kasvu yhä alenevin hinnoin aiheuttaisi lisää vahinkoa, eikä kantajien tästä esittämää päinvastaista toteamusta ole otettu riittävästi huomioon.
               
            
         (1)  Kiinan kansantasavallasta peräisin olevien sähköpolkupyörien tuonnin kirjaamisvelvoitteesta 2.5.2018 annettu komission täytäntöönpanoasetus (EU) 2018/671 (EUVL L 113, 3.5.2018, s. 4).
      
         (2)  Polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8.6.2016 annettu Euroopan parlamentin ja neuvoston asetus (EU) 2016/1036 (EUVL L 176, 30.6.2016, s. 21).
      
         (3)  Muista kuin Euroopan unionin jäsenvaltioista tapahtuvalta tuetulta tuonnilta suojautumisesta 8.6.2016 annettu Euroopan parlamentin ja neuvoston asetus (EU) 2016/1037 (EUVL L 176, 30.6.2016, s. 55).